Steyn Kleynhans, Author at LitNet
Steyn is 'n Brakpanner van afkoms en het in 1981 aan die HTS Brakpan gematrikuleer. Daarna studeer hy eers vir twee jaar argitektuur aan Tuks voordat hy van plan verander en oorskakel na teologie.
Na diensplig en daarna twaalf jaar as voltydse NG-predikant, bedank hy en waag hy homself op verskeie terreine voordat hy uiteindelik weer vir tien jaar terugkeer na die kerkwerk – as musiekdirekteur. Tydens al hierdie jare was musiek (klavier) en skryf sy grootste liefdes. Hy produseer 'n instrumentele CD en terselfdertyd word verskeie van sy gedigte in twee versameldigbundels (Pasta van 'n kloutervoël, Kreativ SA, 2014 en Om woorde los te maak, poësie en verskuns, 2015) gepubliseer. Een van sy sketse is eenmaal deur Ian Wessels op RSG voorgelees.
Sy grootste ambisie is egter om romans te skryf en hopelik sal daar eendag iets uit sy pen verskyn. Tans woon hy in Strand langs die mooie Valsbaai se kus en hou hy homself besig met musiek en allerlei ander aktiwiteite.
"Never look back with anger and never look forward in fear" en "alles word bepaal deur tyd en geleentheid" is sy gunsteling-lewensmotto's.